СТАНОВИЩЕ

за дисертационния труд на **Йоанна Илиева Бенчева** от

катедра „История на Византия и балканските народи“ при

Историческия факултет на СУ „Св. Климент Охридски“

на тема „**Хранене и диететика във византийско‐балканския свят X‐XV век**“,

за придобиване на  **образователната и научна степен „доктор”**

Професионално направление 2.2 История и археология

Дисертационният труд на Йоана Бенчева е посветен на интересна тема от всекидневието на балканско-византийския свят през периода Х – ХV в. – храната и начинът на хранене. Безспорно темата за всекидневието е обект на засилено внимание през последните десетилетия и това сигурно ще доведе до запълване на празнината, останала между времето на първите скрупульозни изследвания за всекидневието във Византия на Федон Кукулес и съвременното състояние на науката византология. Не е без значение и изборът на проф. Христо Матанов за научен консултант, като се има предвид неговият пиетет към подбора на интересни и недостатъчно изследвани страни от средновековната история и култура.

Заглавието предизвиква два основни въпроса, които и авторката е побързала да зададе към себе си и да им отговори, така че да задоволи и нашето питане относно хронологичния и териториален обхват на работата. Предложените хронологични рамки на изследването освен че са оптималните по отношение на византийския Commonwealth, описан на времето от сър Дмитрий Оболенски, но и са най-добре обезпечени с изворови данни, използвани впрочем съвсем добросъвестно и информирано от докторантката.

В структурно отношение дисертационният труд притежава класическия триделен строеж, но не това е най-важното в случая. Повече внимание заслужават множеството отделни аспекти на трите главни направления на изследването, на които са посветени трите му глави: *Особености на византийската диететика* (гл. 1); *Храни и напитки* (гл. 2) и *Храната на различните социални групи* (гл. 3). А тези аспекти, представени в обособени параграфи, са и най-информативната част на труда – информативна както по отношение на темата на изследването, така и по отношение на качествата на колегата Бенчева, които Законът за развитие на академичната общност изисква от нея да покаже чрез своя дисертационен труд.

Иначе от методологична гледна точка целите и задачите са формулирани ясно и изчерпателно във въвеждащата част на дисертацията, а изводите – в заключителната. Като качество на работата според мен трябва да се посочи работата с множество извори (не само с очаквано по-богатите на информация по темата манастирски типици и военни тактики), произлизащи от различна културна среда, които обаче по правило са много “постни“ на сведения за храната и начина на хранене на средновековните хора от Балканския регион, казано най-общо. Добро впечатление прави и заключителната част, съдържаща изводите от дисертационния труд, които са премерени и изчерпателни. Не забелязах някъде авторката да си е позволила хиперинтерпретация на изворовия материал, макар това да е доста изкусителна перспектива при оскъдицата на конкретни данни за изследване.

Като цяло трябва да се подчертае и добрият стил на изследването, използването на достатъчно първична и вторична литература и добросъвестно използване на цитираните източници и съчинения. Всичко това е белег за зрялост, но не е изненадващо с оглед на факта, че колегата Бенова не се е хвърлила да пише дисертация още в първите си следстудентски години. За пълнота трябва да отбележа, че нейните публикации по темата са повече от достатъчно не само на брой, но и по качество, с което част от изследователската работа по темата е била поне започната още на един предварителен етап. Всички останали формални изисквания на вече цитирания Закон за развитие на академичната общност също са спазени. Авторефератът е направен според изискванията и отразява обективно състоянието на нещата – такива, каквито те изглеждат при запознаване с дисертационния труд.

Поради всичко казано дотук, мога спокойно да заявя, че ще гласувам положително за присъждане на образователната и научна степен „Доктор“ на колегата Иоанна Илиева Бенчева.

5 юли 2018 г.

проф. дин ИЛИЯ ИЛИЕВ

Институт за исторически

изследвания при БАН